3 หุ้น “โรงพยาบาล” เด้งบวก! โบรกชู BDMS กำไรเด่นสุด เคาะเป้า 29.30 บ.
3 หุ้น “โรงพยาบาล” ดีดบวก! ฟากโบรกชู BDMS เติบโตดีกว่ากลุ่มรับรายได้ลูกค้าไทย-ต่างชาติ มองกำไรปีนี้โต 22% แนะนำ “ซื้อ” เคาะเป้า 29.30 บ.
3 หุ้น “โรงพยาบาล” ดีดบวก! ฟากโบรกชู BDMS เติบโตดีกว่ากลุ่มรับรายได้ลูกค้าไทย-ต่างชาติ มองกำไรปีนี้โต 22% แนะนำ “ซื้อ” เคาะเป้า 29.30 บ.
19 พ.ค. 2565

ผู้สื่อข่าวรายงานว่า ณ เวลา 10:49 น. ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS อยู่ที่ระดับ 27 บาท บวก 0.25 บาท หรือ 0.93% สูงสุดที่ระดับ 27 บาท ต่ำสุดที่ระดับ 26.25 บาท ด้วยมูลค่าการซื้อขาย 758.48 ล้านบาท
ด้าน บริษัท โรงพยาบาลบำรุงราษฎร์ จำกัด (มหาชน) หรือ BH อยู่ที่ระดับ 173.50 บาท บวก 1.50 บาท หรือ 0.87% สูงสุดที่ระดับ 174 บาท ต่ำสุดที่ระดับ 170.50 บาท ด้วยมูลค่าการซื้อขาย 346.44 ล้านบาท
ขณะที่ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG อยู่ที่ระดับ 3.48 บาท บวก 0.06 บาท หรือ 1.75% สูงสุดที่ระดับ 3.50 บาท ต่ำสุดที่ระดับ 3.38 บาท ด้วยมูลค่าการซื้อขาย 117.86 ล้านบาท
ด้านบล.โนมูระ พัฒนะสิน ระบุในบทวิเคราะห์ แนะนำ BDMS ราคาเป้าหมาย 29.3 บาท มองแนวโน้มผลประกอบการปี 65 โต 20% จากปีก่อนที่ 9,530 ล้านบาท เติบโตดีกว่ากลุ่มฯ ตามรายได้จากการใช้บริการของลูกค้าทั่วไปเพิ่มขึ้นทั้งชาวไทยและต่างชาติ รวมถึง มี Upside จากการให้บริการโควิด ขณะที่ราคาหุ้นซื้อขายบนอัตราส่วนระหว่างราคาหุ้น และกำไรต่อหุ้น (PER) ปี 65 ที่ 42 เท่า ยังเป็นจุดเข้าซื้อได้ หลังราคาปรับฐานลงมา
ด้านกำไรไตรมาส 1/65 สูงกว่าตลาดคาด 17% และเป็นความเสี่ยงที่อาจเกิดจากการที่ได้รับผลตอบแทนที่มากขึ้น (upside risk) จากรายได้มีโมเมนตัมดีทั้งกลุ่มโควิด และกลุ่มต่างชาติโดยเฉพาะกลุ่มตะวันออกกลางที่จะมีรายได้มากขึ้นจากปรากฏการณ์ “เวลท์ เอฟเฟ็กต์” จากราคาน้ำมันที่ปรับตัวเพิ่มขึ้น รวมถึงนักท่องเที่ยวที่เริ่มกลับมาบวก ภาพระยะกลางยาวมีจุดแข็งจากการเป็น รพ.ที่ครอบคลุมทั้งต้นน้ำ-ปลายน้ำ รับประโยชน์จากโครงสร้างประชากรที่ผู้สูงอายุเพิ่มมากขึ้น